text: Så er aftalen på plads: 2000 arbejdspladser skal til Rømø
  16 september 2015 kl. 08.05
  Onsdag blev papirerne underskrevet og håndtrykkene givet, da KLS Energy og Tønder Kommune fik aftalen endeligt på plads.
  Som TV SYD kunne fortælle tirsdag, indgik Tønder Kommune og offshore-virksomheden KLS Energy onsdag en 20-årig aftale om at leje dele af havnen på Rømø. Aftalen skal ifølge Karsten Skovsted, direktør for KLS Energy, skabe op mod 2000 arbejdspladser over de næste tre år. Og aftalen glæder Laurids Rudebeck, borgmester i Tønder Kommune.
  - Det er vigtigt for kommunen, fordi det er vigtigt for borgerne. Det er vigtigt i forhold til kommunens branding, at her er det en kommune, hvor der sker noget. Og i forhold til vores bosætning er det rigtig vigtigt med arbejdspladser, siger Laurids Rudebeck.
  Aftalen blev underskrevet og præsenteret onsdag på en international vindenergi-messe i Husum Messecenter.
  